Ana Brnabić
<s>Ana Brnabić (Beograd, 28. septembar 1975) je srpska političarka, predsednik Vlade Republike Srbije od 29. juna 2017, prethodno ministar državne uprave i lokalne samouprave u Vladi Republike Srbije.</s>

<s>Bivša potpredsednica Upravnog odbora NALED-a.</s><s>Ušla je u Vladu Srbije kao nestranačka ličnost 2016.</s>

<s>Prva je žena na položaju Predsednik Vlade Republike Srbije.</s>

<s>Prva je javno deklarisana homoseksualno orijentisana osoba u Vladi Republike Srbije.</s>

<s>Obrazovanje i politička karijera</s>

<s>Brnabić je hrvatskog porekla, njezin otac je s ostrva Krka.</s><s>Završila je Petu beogradsku gimnaziju 1994. godine.</s><s>Na univerzitetu Nortvudu u Mičigenu završila je studije poslovne administracije 1998. godine, nakon čega je stekla MBA diplomu iz marketinga na Hul univerzitetu u Engleskoj.</s>

<s>Krajem 2001. vraća se u Srbiju, gde je radila za različite američke konsultantske firme na projektima razvoja lokalne samouprave, a koje je finansirao Ju-es-ejd.</s><s>Od 2002. do 2011. radi u Ju-es-ejd-u, a kao najznačajniju inicijativu u tom periodu, u zvaničnoj biografiji navodi osnivanje Nacionalne alijanse za lokalni ekonomski razvoj (NALED) 2006. godine.</s><s>Od 2011. radi u američkoj kompaniji za razvoj vetroparkova Continental Wind Serbia, a od januara 2013. je i njen direktor.</s><s>U isto vreme potpredsednica je Upravnog odbora NALED-a od 2013, a od aprila 2016. godine je i predsednica UO ove poznate javno-privatne alijanse koja okuplja lokalne samouprave, privatna preduzeća i nevladine organizacije.</s>

<s>Za Brnabićevu je šira javnost čula u oktobru 2015. tokom afere "Lidija Udovički", kada je sajt Telepromter objavio transkript telefonskog razgovora između Bojana Pajtića i Lidije Udovički, sestre nekadašnje ministarke državne uprave Kori Udovički.</s><s>Lidija Udovički je navodno rekla da je kum premijera Srbije i direktor EMS-a Nikola Petrović pokušao da naplati reket od dva miliona evra od spomenute američke firme Continental Wind Serbia, ne bi li vetropark u Srbiji priključili na elektromrežu.</s><s>Premijer Vučić je na to odgovorio optužbama na račun Continental Wind Serbia tvrdeći da je upravo ta firma u SAD izlobirala da pet kongresmena potpiše pismo Džozefu Bajdenu u kojem su premijerov brat Andrej i njegov kum Nikola Petrović označeni kao centar korupcije u Srbiji.</s><s>Brnabićeva je, međutim, zajedno sa direktorom EMS i ministrom energetike Aleksandrom Antićem, na konferenciji za medije u Vladi Srbije odbacila navode o bilo kakvom pokušaju reketiranja.</s><s>Otprilike u isto vreme, u medijima se pojavila informacija da bi Ana Brnabić trebalo da bude na čelu "deliveri junita" u Vladi Srbije, ali prema pisanju medija "deliveri juniti" nisu nikada zaživeli.</s><s>U martu 2016. je u javnoj debati došla u sukob sa Fiskalnim savetom koji je osporio isplativost uvođenja onlajn fiskalizacije, za šta su se, sa druge strane, NALED i Brnabićeva, nedvosmisleno zalagali.</s><s>Članica je Upravnog odbora Peksim fondacije koja obezbeđuje stipendije za magistarske studije na Univerzitetu Kembridž studentima iz Srbije i Makedonije.</s><s>Predsednica je savetodavnog odbora Etno mreže, udruženja proizvođača rukotvorina.</s>

<s>U avgustu 2016. mandatar za sastav nove vlade Aleksandar Vučić predložio ju je za ministra državne uprave i lokalne samouprave, što je ona oberučke prihvatila.</s><s>Ona je prva osoba koja je javno za samu sebe rekla da je lezbijka ministarka u Vladi Republike Srbije.</s>

<s>Govori engleski i ruski jezik.</s>

<s>Vidi još 
Vlada Ane Brnabić</s>

<s>Reference</s>

<s>Spoljašnje veze</s>

<s>Istinomer
 Prva gej ministarka
 Zašto je za Srbiju važna Ana Brnabić?</s><s>Ani nova funkcija</s>

<s>Srpski političari
Predsednici Vlade Srbije
Biografije, Beograd
LGBT osobe iz Srbije</s>

